Paulum siste, viator, et tibi sit
munus, quod patris elegantiarum
et cultae simul eruditionis
Laeli Cosmici amabilem videbis
urnam et Pieridum choro frequentem.
Est munus tenue, est nimis pusillum,
prae quo vate frui, manente vita,
tam comi et lepido tibi fuisset.
Rursus nec tenue est nec est pusillum,
cui non contigerit, manente vita,
tam comi et lepido frui poeta,
saltem relliquias videre; nam quae
rari noticia et boni et probati
detur quantulacumque amanda est.